Azərbaycan Milli Məclisinin VI çağırış deputatları
Azərbaycan Milli Məclisinin VI çağırış deputatları — 2020-ci il fevralın 9-da baş tutan seçkilər əsasında formalaşdırıldı. Milli Məclisin 125 deputatından 70 nəfəri Yeni Azərbaycan Partiyası üzvü idi. VI çağırış Milli Məclisdə Vətəndaş Həmrəyliyi Partiyası 3 nəfərlə, Ana Vətən Partiyası, Demokratik İslahatlar Partiyası, Azərbaycan Demokratik Maarifçilik Partiyası, Böyük Quruluş Partiyası, Ədalət, Hüquq, Demokratiya Partiyası (keçmiş adı ilə Bütöv Azərbaycan Xalq Cəbhəsi Partiyası), Vəhdət Partiyası və Vətəndaş Birliyi Partiyası isə 1 nəfərlə təmsil olundu. 41 nəfər bitərəf idi. 2020-ci il martın 10-da VI çağırış Milli Məclisin birinci iclası baş tutdu. Milli Məclisin VI çağırış deputatlarının səlahiyyət müddəti 2025-ci il martın 10-da başa çatacaqdı. Lakin Azərbaycan Respublikası Prezidenti İlham Əliyevin imzaladığı 28 iyun 2024-cü il tarixli sərəncamla Azərbaycan Milli Məclisinın VI çağırışı buraxıldı və Azərbaycan Milli Məclisinə növbədənkənar seçkiləri günü 1 sentyabr 2024-cü il olaraq təyin olundu. VI çağırış Milli Məclisin sədri YAP üzvü Sahibə Qafarova, sədrin birinci müavini YAP üzvü Əli Hüseynli, sədrin müavinləri isə bitərəf Adil Əliyev və VHP üzvü Fəzail İbrahimli idi. Sahibə Qafarova, Azərbaycan Milli Məclisinin ilk qadın sədri oldu. Milli Məclisin VI çağırış deputatları sırasında ən yaşlısı 1938-ci il təvəllüdlü Fəttah Heydərov, ən gənci isə 1993-cü il təvəllüdlü Səbinə Xasayeva idi.